b'\n_START_ARTICLE_\nMarc Chagall\n_START_SECTION_\n\xc5\xbdivljenje\n_START_PARAGRAPH_\nMarc Chagall se je rodil kot Moj\xc5\xa1a Zaharavi\xc4\x8d \xc5\xa0aha\xc5\x82a\xc5\xad (belorusko \xd0\x9c\xd0\xbe\xd0\xb9\xd1\x88\xd0\xb0 \xd0\x97\xd0\xb0\xd1\x85\xd0\xb0\xd1\x80\xd0\xb0\xd0\xb2\xd1\x96\xd1\x87 \xd0\xa8\xd0\xb0\xd0\xb3\xd0\xb0\xd0\xbb\xd0\xb0\xd1\x9e; \xd0\x9c\xd0\xbe\xd1\x9e\xd1\x88\xd0\xb0 \xd0\xa5\xd0\xb0\xd1\x86\xd0\xba\xd0\xb5\xd0\xbb\xd0\xb5\xd1\x9e; \xd0\x9c\xd0\xb0\xd1\x96\xd1\x81\xd0\xb5\xd0\xb9, rusko \xd0\x9c\xd0\xbe\xd0\xb9\xd1\x88\xd0\xb5 \xd0\xa5\xd0\xb0\xd1\x86\xd0\xba\xd0\xb5\xd0\xbb\xd0\xb5\xd0\xb2\xd0\xb8\xd1\x87 \xd0\xa1\xd0\xb5\xd0\xb3\xd0\xb0\xd0\xbb\xd0\xbe\xd0\xb2: Moj\xc5\xa1e Hackelevi\xc4\x8d Segalov), najstarej\xc5\xa1i od devetih otrok v revni judovski dru\xc5\xbeini. To obdobje njegovega \xc5\xbeivljenja, \xc4\x8deprav siroma\xc5\xa1no je bilo opisano kot sre\xc4\x8dno, kar se lahko vidi skozi njegovo delo._NEWLINE_Slikarstvo je za\xc4\x8del \xc5\xa1tudirati leta 1906 pod nadzorom slavnega umetnika Yehuda Pena. Preselil se je v Sankt Peterburg. Nekaj mesecev pozneje se je vpisal v \xc5\xa1olo in se u\xc4\x8dil z Rjorihom, kjer je sre\xc4\x8daval umetnike z vseh \xc5\xa1ol in vseh zvrsti. Od leta 1908 do 1910 je bil njegov u\xc4\x8ditelj Bakst v Zvjagincevi \xc5\xa0oli. To obdobje je bilo naporno za Chagalla - Judje so v tistem \xc4\x8dasu lahko \xc5\xbeiveli le v Sankt Peterburgu z dovoljenjem, zato je bil nekaj \xc4\x8dasa v zaporu. V Sankt Peterburgu je ostal do leta 1910. Redno pa je obiskoval tudi doma\xc4\x8do vas, kjer je spoznal bodo\xc4\x8do \xc5\xbeeno Bello Rozenfeld._NEWLINE_Potem, ko se je uveljavil kot slikar, je od\xc5\xa1el v Pariz da bi bil bli\xc5\xbee umetni\xc5\xa1ki srenji v okro\xc5\xbeju Montparnasse, kjer je postal prijatelj Apollinairea, Delaunayja in L\xc3\xa9gerja. Leta 1914 se je vrnil v Vitebsk in se leto kasneje poro\xc4\x8dil z zaro\xc4\x8denko Bello. 1. svetovna vojna je izbruhnila medtem, ko je bil Chagall v Rusiji. Leta 1916 se je Chagallu rodila h\xc4\x8di Ida._NEWLINE_Leta 1917 je postal dejaven \xc4\x8dlan v oktobrski revoluciji. Sovjetski minister za kulturo ga je imenoval za komisarja umetnosti Vitebske regije, kjer je ustanovil Umetni\xc5\xa1ko \xc5\xa1olo. Pod Sovjetsko zvezo se ni po\xc4\x8dutil dobro, zato se je leta 1920 preselil v Moskvo in leta 1923 nazaj v Pariz. Zaradi nem\xc5\xa1ke zasede Francije med 2. svetovno vojno, preganjanja Judov in holokavsta se je Chagall z dru\xc5\xbeino preselil v Marseille. Pri pobegu ga je spremljal ameri\xc5\xa1ki novinar Fry. Leta 1941 se je Chagall naselil v ZDA._NEWLINE_Njegova ljubljena Bella, muza in sopotnica v \xc5\xbeivljenju, je 2. septembra 1944 umrla zaradi bolezni. Dve leti kasneje se je vrnil v Evropo. Do leta 1949 je delal v Franciji. Med temi delovnimi leti je ponovno odkril mo\xc4\x8d barv. V tem obdobju so njegove slike posve\xc4\x8dene temi ljubezni in ljubezni do \xc5\xbeivljenja. Figure so postale zapletene in mo\xc4\x8dnih barv. Za\xc4\x8del se je ukvarjati tudi s keramiko in steklom._NEWLINE_Leta 1952 se je ponovno poro\xc4\x8dil z Valentino Grigorjevno Brodsko. Ve\xc4\x8dkrat je potoval v Gr\xc4\x8dijo in leta 1957 obiskal tudi Izrael kjer je leta 1960 naredil vitra\xc5\xbe za sinagogo bolni\xc5\xa1nice (Hadassah Ein Kerem) v Jeruzalemu in leta 1966 zidno poslikavo za novi parlament v Jeruzalemu. Z 97. leti je umrl v kraju Saint\xe2\x80\x93Paul de Vence v jugovzhodni Franciji.'